Bejaarde se gebed laaste woorde voor dood | Die nuwe Suid-Afrika
« Menseregteskendingsmosie teen ANC aanvaar
Slagting van vroue beskryf »
WELKOM. – "Dankie, Here, dat U vir ons omgee en ons by U kan skuil," was die gebed en van die laaste woorde van die sterwende mev. Alice Lotter nadat sy en haar dogter op 6 Maart 2009, in wat deur geharde polisiemanne as een van die wreedaardigste misdaadtonele van hul loopbane beskryf word, beseer is.
Lotter (76) is kort ná haar aankoms in die hospitaal aan haar beserings dood, en haar dogter, mej. Helen Lotter (57), enkele dae later.
Dié wrede moorde op die twee vroue (mej. Lotter is onder meer met 'n gebreekte bierglas gemolesteer en vermink) het wye reaksie ontlok en mnr. Eugene Terre'Blanche het tot kort voor sy moord nog in onderhoude na dié grusame moorde verwys. Hy het ook optogte na die hofgebou op Odendaalsrus gelei waar die twee vermeende moordenaars eers verskyn het.
Die twee beskuldigdes, mnre. Joseph Hlongwane (22), die Lotters se tuinier, en Joseph Khumalo (21), het gister hier in die hooggeregshof voor regter S.P.B. Hancke skuld op drie aanklagte van moord en een van huisbraak met die opset om te roof en roof met verswarende omstandighede ontken.
Kapt. Koos Venter, hoof van die speurtak op Allanridge, het gister in die verhoor getuig hy het die nag van 6 Maart 'n oproep van mev. Lotter gekry. Sy het gevra "kaptein, waar is jy?" waarna die telefoon doodgegaan het.
Hy kon nie weer na haar deurkom nie en het in sy motor gespring en van sy huis op Odendaalsrus na Allanridge gejaag.
By die agterdeur het hy op die erg beseerde mej. Lotter op die kombuisvloer afgekom. Haar gesig was vol bloed, van haar tande was uit, sy het 'n bebloede T-hemp aangehad en haar naakte onderlyf was vol bloed. Daar was 'n bebloede mes en skêr op die toneel, sowel as die gebreekte onderdeel van 'n bierglas wat naby haar bene gelê het.
In die eetkamer het 'n erg beseerde mev. Lotter teen 'n stoel aangeleun en was besig om te val. Venter het haar gehelp en op die sitkamermat neergelê.
"Wie is jy?" het sy hom gevra terwyl hy gapende wonde aan haar keel, arms en hande gesien het. Hy het gesê wie hy is, waarop sy gesê het: "Dankie Here dat U vir ons omgee en ons by U kan skuil."
Venter het die huis deurgesoek en net op die vroue se twee honde in die een kamer afgekom. Hy het die vroue gemaklik gemaak en nooddienste ontbied. Mev. Lotter het sy aandag getrek en gesê dit is Joseph wat in die tuin werk wat hulle seergemaak het. Sy het vir hom gesê Joseph se besonderhede is in haar paspoort op die eetkamertafel. Sy het nie weer gepraat nie en is kort daarna dood.
Venter, met 31 jaar diens as polisieman agter die rug, het getuig die misdaadtoneel was die wreedaardigste wat hy nóg gesien het.
Hlongwane word onder meer met vingerafdrukke met die moorde verbind. (Lees berig op bl.4.)
Adv. Sophie Giorgi kla aan, adv. Jan Nkhahle en mnr. Law-rence Chabalala verskyn vir die beskuldigdes. Regter Hancke word bygestaan deur twee assessore, mnr. P. Haasbroek en me. B. Smal. Die verhoor duur voort.
This entry was posted on 6 June, 2010 at 6:55 am and is filed under Uncategorized.	You can follow any responses to this entry through the RSS 2.0 feed. You can leave a response, or trackback from your own site.